《大境门》
清代·俞鸿渐

书生坐一室，凿空谈两戒。既未足迹经，岂免多所怪。

繄余披短衣，三年歌出塞。巍巍大境门，揽胜兹游再。

晓日明战场，微风净埃壒。万帐屯中央，营开见旌旆。

天公妙设险，有意限中外。突然作一束，两崖屺相对。

城高鸟飞绝，径窄马蹄碍。以此控北部，岂曰非要害。

边声起惊笳，明驼过成队。有令促下鞍，行人罔敢懈。

目览地势雄，心识神州大。他日话游踪，抵掌亦一快。

作者简介：（1781—1846）浙江德清人，字仪伯，一字剑华，号芦圩耕叟。嘉庆二十一年举人。有《印雪轩诗文钞》、《印雪轩随笔》等。